b'\n_START_ARTICLE_\nTheobald Thielemann\n_START_SECTION_\nUddannelse\n_START_PARAGRAPH_\nHan var s\xc3\xb8n af snedkermester, kaptajn i Borgerv\xc3\xa6bningen Johann Christian Thielemann (1782-1845) og Sofie Birgitte f\xc3\xb8dt M\xc3\xbcller (af polsk familie, d\xc3\xb8d 1840). Han kom straks efter sin konfirmation til at g\xc3\xa5 p\xc3\xa5 Kunstakademiet (oktober 1833), og da H.W. Bissen \xc3\xa5ret efter kom hjem, blev han hans f\xc3\xb8rste elev. I dennes v\xc3\xa6rksted \xc3\xb8vede han sig i at hugge i marmor, medens han l\xc3\xa6rte at modellere p\xc3\xa5 Akademiet, hvor han i 1837 vandt en pengepr\xc3\xa6mie for en kopi af Thorvaldsens Liggende l\xc3\xb8ve, i 1839 blev han elev af modelskolen, og i 1840 vandt han den lille s\xc3\xb8lvmedalje.\n_START_SECTION_\nKarriere\n_START_PARAGRAPH_\nEfter sin l\xc3\xa6rers \xc3\xb8nske rejste han i 1846 til Rom, hvor han dels udf\xc3\xb8rte nogle af mesterens v\xc3\xa6rker i marmor, dels modelerede og hjemsendte flere arbejder. To af disse, Calypso og En romersk pige, udf\xc3\xb8rte han i marmor til fru Deichmann (udstillet 1852), den f\xc3\xb8rstn\xc3\xa6vnte figur udf\xc3\xb8rte han en gang til i marmor efter en engelsk bestilling. Blandt hans \xc3\xb8vrige arbejder kan n\xc3\xa6vnes mindetavle over biskop Hans Adolph Brorson i Ribe Domkirke, forestillende David som salmedigter, To hunde af dansk race i gult marmor, og to V\xc3\xa5bendragere, en mandlig og en kvindelig, i Malm\xc3\xb8, alle fire figurer til indk\xc3\xb8rselsbroen ved Frijsenborg, endvidere En slavinde, tre af \xc3\xa5rstiderne, For\xc3\xa5r, sommer og efter\xc3\xa5r, dekorative relieffer til en herreg\xc3\xa5rd, samt en del buster, hvoriblandt kan n\xc3\xa6vnes buste af l\xc3\xa6gen F.V. Mansa, buste og senere medaljon af professor ved Landboh\xc3\xb8jskolen B.S. J\xc3\xb8rgensen, buste i bronze af dr.phil., pastor Christian H. Kalkar, buste i marmor af baron Carl Frederik Blixen Finecke (to gange), buste af grev Frederik Moltke-Bregentved, buste af professor F.V.A. Prosch i marmor p\xc3\xa5 Landboh\xc3\xb8jskolen m.fl. og en portr\xc3\xa6tstatuette i kallipasta af en dame.\n_START_SECTION_\n\xc3\x86gteskaber\n_START_PARAGRAPH_\nDen 10. august 1858 \xc3\xa6gtede han p\xc3\xa5 Frederiksberg Anna Clausen (18. april 1809 i Faaborg - 10. december 1881 p\xc3\xa5 Frederiksberg), enke efter praktiserende l\xc3\xa6ge Ludvig Emil Tack (1814-1854); hun var datter af toldbetjent, senere toldoverbetjent Erich Christopher Clausen (1782-1848) i Faaborg og Anna f\xc3\xb8dt Milling (1787-1845)._NEWLINE_Anden gang \xc3\xa6gtede han 25. oktober 1902 Adolphine Frederikke Rasmussen (5. december 1851 i K\xc3\xb8benhavn - 8. september 1904 sammesteds), datter af g\xc3\xb8rtlersvend, senere g\xc3\xb8rtlermester, metalst\xc3\xb8ber Peder Adolph Rasmussen (1831-1880) og Johanne Gertrud Marie Johansen (1831-1877). _NEWLINE_Han er begravet p\xc3\xa5 Frederiksberg \xc3\x86ldre Kirkeg\xc3\xa5rd.'